ΚΟΙΝΩΝΙΑ

«Η Μαρία Ανδρεαδάκη Βλαζάκη γεννήθηκε στα Χανιά της Κρήτης το 1952. Σπούδασε Ιστορία και Αρχαιολογία στο Εθνικό Καποδιστριακό Πανεπιστήμιο της Αθήνας και εκπόνησε τη διδακτορική διατριβή της στο Πανεπιστήμιο του Clermont - Ferrand II στη Γαλλία με θέμα «Η πόλη των Χανίων (Κυδωνία) στη Μινωική και Γεωμετρική Περίοδο (3000 – 700 π. Χ.)». Η προϊστορική Κρήτη παραμένει το πεδίο του επιστημονικού της ενδιαφέροντος καθώς διεξάγει συστηματική ανασκαφική έρευνα ενός Μινωικού ανακτορικού κέντρου, που βρίσκεται στο λόφο του Καστελλίου, στα Χανιά.

Η Δρ. Μαρία Ανδρεαδάκη – Βλαζάκη έχει υπηρετήσει ως αρχαιολόγος από το 1975 στο Υπουργείο Πολιτισμού και Αθλητισμού και το 1990 έγινε Διευθύντρια της ΚΕ΄ Εφορείας Προϊστορικών και Κλασικών Αρχαιοτήτων Δυτικής Κρήτης. Κατά το διάστημα 2000 – 2003 υπήρξε Διευθύντρια και της ΚΓ΄ Εφορείας και του Αρχαιολογικού Μουσείου Ηρακλείου. Από το Φεβρουάριο του 2009 ως τον Οκτώβριο του 2014 διετέλεσε Γενική Διευθύντρια Αρχαιοτήτων και Πολιτιστικής Κληρονομιάς (Αναπληρώτρια: 2009 – 2010).

Το Μάρτιο του 2015 διορίστηκε Αναπληρώτρια Γενική Γραμματέας του Υπουργείου Πολιτισμού, Παιδείας και Θρησκευμάτων, ενώ το Φθινόπωρο του ίδιου έτους διορίστηκε Γενική Γραμματέας του Υπουργείου Πολιτισμού και Αθλητισμού».

Αυτό είναι το επίσημο βιογραφικό σημείωμα της Μαρίας Βλαζάκη που τα τελευταία εικοσιτετράωρα έχει καταλάβει περίοπτη θέση στην κεντρική πολιτική σκηνή με αφορμή τον ρόλο της στην εμπλοκή της επένδυσης του Ελληνικού και την επίθεση του Κυριάκου Μητσοτάκη στο πρόσωπό της καθώς ζήτησε την παραίτησή της. Το ότι ο αρχηγός της ΝΔ δεν βλέπει με καλό μάτι τη συντοπίτισσά του αρχαιολόγο είναι γνωστό εδώ και χρόνια για όσους θυμούνται τον τρόπο με τον οποίο η κ. Βλαζάκη είχε μπλοκάρει προ ετών τη μεταβίβαση της αρχαιολογικής συλλογής του Κωνσταντίνου Μητσοτάκη στο Μουσείο των Χανίων. Το 2014 η Γενική Διευθύντρια Αρχαιοτήτων και Πολιτιστικής Κληρονομιάς είχε “συγκρουστεί” με τον τότε υπουργό Διοικητικής Μεταρρύθμισης, Κυριάκο Μητσοτάκη, καθώς είχε αρνηθεί να υπακούσει στην “αξιολόγηση” των υφισταμένων της στο ΥΠ.ΠΟ. Αυτό, όμως, που σύμφωνα με τους γνωρίζοντες της είχε κοστίσει την αποπομπή της από το υπουργείο ήταν η ευθεία αμφισβήτηση του αφηγήματος της Αμφίπολης που η κυβέρνηση Σαμαρά είχε για επικοινωνιακούς λόγους σπεύσει να υιοθετήσει.

Η ίδια μάλιστα είχε πληροφορηθεί την καρατόμησή της ενώ βρισκόταν στο Μιλάνο σε συνέδριο που διοργάνωσαν με αφορμή την ανασκαφή της στα Χανιά, το Πανεπιστήμιο Sapienza της Ρώμης και το Πανεπιστήμιο IULM του Μιλάνου και αντέδρασε προσφεύγοντας στη Δικαιοσύνη. Όπως μάλιστα είχε καταγγείλει τότε ο Σύλλογος Ελλήνων Αρχαιολόγων, «ο υπουργός Κ. Τασούλας και η γενική γραμματέας Λ. Μενδώνη έφεραν στη Βουλή φωτογραφική διάταξη στον Ν. 4304 (άρθρο 31) μόνο για να μπορέσουν να απομακρύνουν τελικά απολύτως αυθαίρετα τη Γενική Διευθύντρια Αρχαιοτήτων κ. Μ. Βλαζάκη».

Οι καλές σχέσεις που από τότε η Μ. Βλαζάκη απέκτησε με τον Τομέα Πολιτισμού του ΣΥΡΙΖΑ και η φιλία η οποία την συνέδεσε με τον Νίκο Ξυδάκη, που το 2015 ανέλαβε το υπουργείο, της επέτρεψαν να επιστρέψει χωρίς ποτέ της, όμως, να συστρατευθεί πολιτικά με το κυβερνών κόμμα καθώς επίσης και με οποιοδήποτε άλλο κόμμα της Αριστεράς που ορισμένοι έσπευσαν τις τελευταίες ημέρες να την εντάξουν.

Στο πλούσιο επιστημονικό της έργο κεντρική θέση κατέχει η ανασκαφή που διενεργεί στον λόφο Καστέλλι των Χανίων καθώς η αρχαιολογική της σκαπάνη έφερε στο φως το σημαντικότερο μινωικό και μυκηναϊκό ανακτορικό κέντρο στη δυτική Κρήτη, αλλά και ίχνη ανθρωποθυσίας, προσθέτοντας σημαντικά στοιχεία στην ιστορική γνώση. Από τη θέση της γενικής διευθύντριας Αρχαιοτήτων και Πολιτιστικής Κληρονομιάς έχει χειριστεί με επιτυχία την υπόθεση της διαιτησίας στην UNESCO για την επιστροφή των γλυπτών του Παρθενώνα αλλά και τον επαναπατρισμό κλεμμένων αρχαιοτήτων από την Ελλάδα, ενώ έχει συντονίσει τη διοργάνωση μεγάλων εκθέσεων στο εξωτερικό για το Βυζάντιο και τους «Έλληνες».

Την επίθεση του Κυριάκου Μητσοτάκη στην Μαρία Βλαζάκη καυτηρίασε στην προσωπική της σελίδα στο Facebook η βουλευτής Χανίων του ΣΥΡΙΖΑ, Βάλια Βαγιωνάκη. Η κα Βαγιωνάκη αναφέρει στη σχετική ανάρτηση: «Ο Κυριάκος Μητσοτάκης ξαναχτύπησε, καθώς δεν περνά μέρα που να μην ζητά παραιτήσεις στελεχών της Κυβέρνησης. Αυτή τη φορά στοχοποιεί την φίλη και συμπολίτισσα, Γ.Γ. Πολιτισμού, Μαρία Βλαζάκη. Για το ήθος, τις γνώσεις και την επιστημονική αρτιότητα της δεν χρειάζεται να πούμε τίποτα - Άπαντες γνωρίζουν. Σχετικά με το θέμα που προκάλεσε τη μήνη του κ. Μητσοτάκη τώρα, η θέση της Κυβέρνησης είναι σαφής: Ναι στην επιχειρηματική δραστηριότητα, όταν αυτή υπακούει στους νόμους και σέβεται το περιβάλλον. Από την άποψη αυτή είναι σαφής η δήλωση του αντιπροέδρου της Κυβέρνησης Γιάννη Δραγασάκη, ο οποίος τόνισε ότι η επένδυση στο Ελληνικό θα γίνει, χωρίς να παρακαμφτούν οι θεσμοθετημένες διαδικασίες. Απαιτείται ένα λειτουργικό μοντέλο διαβούλευσης στα πρότυπα των έργων του Μετρό, όπου υπήρξε σεβασμός στις αρχαιότητες που βρέθηκαν, και το έργο ολοκληρώθηκε επιτυχώς».